***Comunicat de presă***

**„PUNTE” pentru 40 de elevi olimpici din**

**Republica Moldova și România-Maramureș**

Aducem la cunoștință publică implementarea de către Consiliul Raional Hîncești în calitate de partener alături de către Consiliul Județean Maramureș, România, a „Tabărei de excelență în Maramureș-PUNTE educațională Maramureș-Hîncești-Strășeni-Ungheni”, proiect finanțat de Departamentul pentru Relația cu Republica Moldova (DRRM) din cadrul Guvernului României.

Activitățile se vor desfășura în Județul Maramureș, cu antrenarea a 40 de elevi olimpici alături de însoțitorii lor, obiectivul principal al cărora constând în promovarea și susținerea excelenței în educație în rândul elevilor de liceu olimpici la limba română și istorie din raioanele Hîncești, Strășeni și Ungheni din Republica Moldova, prin conectarea interregională cu tineri olimpici din județul Maramureș.

Prin acest proiect, Consiliul Raional Hîncești a dat curs și s-a raliat la eforturile Consiliului Județean Maramureș, care au prins contur practic, de extindere și diversificare a colaborării cu administrații publice locale de pe ambele maluri ale Prutului, contribuind astfel la întărirea relațiilor dintre România și Republica Moldova.

 „Tabăra de excelență în Maramureș - PUNTE educațională Maramureș-Hîncești-Strășeni-Ungheni” este un proiect elaborat de Consiliul Județean Maramureș, în baza Acordurilor de cooperare încheiate cu raioanele Strășeni, Hîncești și Ungheni și a cooperării interregionale de peste 5 ani cu raioane din Republica Moldova.

Proiectul a fost declarat câștigător în cadrul sesiunii de finanțare nerambursabile deschise la începutul acestui an, de către Departamentul pentru Relația cu Republica Moldova din cadrul Guvernului României.

Astfel, România investește considerabil în excelența educațională în rândul elevilor din Republica Moldova, bugetul total al proiectului fiind de 230.582,10 lei românești, din care finanțarea nerambursabilă acordată de Departamentul pentru Relația cu Republica Moldova este de 219.602 lei, la care se adaugă contribuția proprie a Consiliului Județean Maramureș de 10.980,10 lei (5% din finanțarea acordată).

Perioada de implementare a proiectului cuprinde lunile aprilie – septembrie 2023, pe parcursul cărora vor fi cooptați pentru diverse activități un număr de 13 parteneri: raioanele Hîncești, Strășeni, Ungheni din Republica Moldova–parteneri de management, precum și Inspectoratul Școlar Județean Maramureș, Muzeul Județean de Etnografie și Artă Populară Maramureș, Centrul Județean pentru Conservarea și Promovarea Culturii Tradiționale "Liviu Borlan" Maramureș, Muzeul Județean de Istorie și Arheologie Maramureș, Biblioteca Județeană "Petre Dulfu" Baia Mare, Muzeul Județean de Artă "Centrul Artistic Baia Mare", Muzeul Județean de Mineralogie "Victor Gorduza" Baia Mare, Muzeul de Științe Astronomice Baia Mare și organizațiile nonguvernamentale ASSOC și YMCA România.

Participanți ai taberei vor fi câte 10 elevi olimpici din cele 3 raioane partenere și din Județul Maramureș, selectați în baza rezultatelor obținute la olimpiadele derulate în 2022 și 2023, la limba și literatura română sau istorie. De asemenea, la nivelul fiecărei regiuni participante la proiect, vor fi desemnați câte 3 însoțitori adulți ai elevilor-beneficiari, dintre cadrele didactice care activează în disciplinele limba și literatura română sau istorie, care au înregistrat rezultate bune în pregătirea discipolilor pentru olimpiade și concursuri școlare, precum și care s-au evidențiat prin organizarea de acțiuni de păstrare a identității românești.

Cei 40 de elevi olimpici și 12 însoțitori din Republica Moldova și din Maramureș vor avea ocazia, pe durata a 6 zile, să-și împărtășească experiențele și rezultatele privind păstrarea și promovarea identității naționale, să învețe despre tradițiile și obiceiurile zonei, să viziteze obiectivele turistice cu însemnătate istorică din Maramureș, să intre în contact cu persoanele și activitățile specifice mediului educațional românesc și, în plus, să participe la o acțiune de solidaritate cu copii din Ucraina.

Informații suplimentare pot fi obținute de la reprezentanții Direcției Economie și Cooperare Transfrontalieră a Consiliului Raional Hîncești, adresa de e-mail: economie@hincesti.md, +373 269 2994.

 #DRRMRomania

 <https://www.cjmaramures.ro/activitate/comunicare/comunicate-de-presa>; <https://www.cjmaramures.ro/activitate/comunicare/comunicate-de-presa/punte-pentru-40-de-elevi-olimpici-din-republica-moldova-si-romania-maramures>

<https://www.facebook.com/judetul.maramures>

<https://www.facebook.com/drrmromania/>

<https://twitter.com/DRRMGOV>

<https://instagram.com/drrmromania>